钦定古今图书集成/理学汇编/经籍典/第076卷 > 欧阳修崇文总目叙释 > 《易类序》
## 钦定古今图书集成/理学汇编/经籍典/第076卷 > 欧阳修崇文总目叙释 > 《易类序》

前史谓秦焚三代之书，《易》以卜筮而得不焚。及汉募
群书，类多散逸，而《易》以故最完。及学者传之，遂分为
三：一曰田何之《易》，始自子夏，传之孔子，卦彖、爻、象与
《文言》《说卦》等，离为十二篇，而说者自为章句，《易》之本
经也。二曰焦赣之《易》，无所师授，自言得之隐者，第述
阴阳灾异之言，不类圣人之经；三曰费直之《易》，亦无
师授，专以《彖》《象》《文言》等参解卦爻。凡以《彖》《象》《文言》杂
入卦中者，自费氏始。田何之学，施、孟、梁丘之徒最盛，
费氏初微，止传民间。至后汉时，陈元、郑众、康成之徒
皆学费氏，费氏兴而田学遂息，古十二篇之《易》遂亡
其本。及王弼为注，亦用卦象相杂之经。自晋以后，弼
学独行，遂得至今。然《易》比五经，其来最远。自伏羲画
卦，下更三代，别为三易。其变卦五十有六，命名皆殊，
至于七、八、九、六，占筮之法亦异。周之末世，夏、商之《易》
已亡。汉初虽有《归藏》，已非古经。今书三篇，莫可究矣。
独有《周易》，时更三圣，世历三古，虽说者各自名家，而
圣人法天地之蕴则具存焉。